## El Ple del Consell aprova ajudes directes per a les persones i els municipis afectats per la DANA

*** Es destinen 200 milions d’euros en ajudes directes per a les persones afectades
* Els municipis disposaran de 50 milions d’euros per a cobrir els gastos de danys en béns i infraestructures**

El Ple del Consell ha aprovat dos decrets per a la concessió directa d’ajudes urgents per a pal·liar la pèrdua de béns de primera necessitat de les persones físiques i per a la cobertura dels danys produïts en els municipis que s’han sigut afectats per la depressió aïllada en nivells alts (DANA) que es va produir el 29 d’octubre a la Comunitat Valenciana.

Amb estes ajudes, el Consell respon a la necessitat de proveir dels mitjans indispensables que requerixen en estos difícils moments les persones i els municipis més directament afectades pel temporal de vent i pluges.

Els ciutadans i ajuntaments que podran acollir-se a estes ajudes són els pertanyents a Alaquàs, Albal, Albalat de la Ribera, Alborache, Alcàsser, l’Alcúdia, Aldaia, Alfafar, Alfarp, Algemesí, Alginet, Almussafes, Alzira, Benetússer, Benicull de Xúquer, Benifaió, Beniparrell, Bétera, Bugarra, Buñol, Calles, Camporrobles, Carlet, Catadau, Catarroja, Caudete de las Fuentes, Chera, Cheste, Chiva, Corbera, Cullera, Dos Aguas, Favara, Fortaleny, Fuenterrobles, Gestalgar, Godelleta, Guadassuar, Llaurí, Llíria, Llocnou de la Corona, Llombai, Loriguilla, Macastre, Manises, Massanassa, Mislata, Montroi, Montserrat, Paiporta, Paterna, Pedralba, Picanya, Picassent, Polinyà de Xúquer, Quart de Poblet, Real, Requena, Riba-roja de Túria, Riola, Sedaví, Siete Aguas, Silla, Sinarcas, Sollana, Sot de Chera, Sueca, Tavernes de la Valldigna, Torrent, Turís, Utiel, València, Vilamarxant, Xirivella i Yátova.

**Decret per a les persones afectades**

El Ple del Consell ha aprovat el decret pel qual destina 200 milions d’euros en ajudes directes per a les persones afectades per la DANA. En concret, l’import de l’ajuda per vivenda serà de 6.000 euros.

Les persones la vivenda de les quals haja patit danys a conseqüència del temporal, i es trobe dins dels termes municipals damnificats, podran sol·licitar la subvenció des de la data de publicació del decret fins al 16 de desembre de 2024. Cal destacar que les ajudes són compatibles amb altres ajudes que es puguen concedir per altres administracions públiques.

La persona sol·licitant ha d’aportar el títol jurídic que l’habilita per a fer ús de la vivenda o document amb valor probatori de residència en la vivenda afectada; declaració responsable del domicili exacte de la vivenda afectada, així com declaració de conformitat amb les bases reguladores, així com la documentació acreditativa per a domiciliació bancària.

Es podrà presentar també la sol·licitud d’ajuda adjuntant un certificat de l’ajuntament de la localitat on se situe la vivenda.

La documentació, degudament complimentada i firmada, ha de presentar-se en les oficines de coordinació de la postemergència creades per la Generalitat, a este efecte, o, si és el cas, en les oficines habilitades per la Generalitat, preferentment en la de la localitat en la qual se situa la vivenda. Així mateix, es podran presentar de manera telemàtica en el portal de la Generalitat.

**Ajudes directes a municipis**

El segon decret que ha aprovat el Consell ha sigut la concessió d’ajudes directes als municipis pels danys en béns i infraestructures produïts pel temporal.

La línia econòmica serà de 50.000.000 euros, dels quals 20.000.000 euros es consignaran en el pressupost de la Generalitat per a l’exercici 2024, i els altres 30.000.000 euros, en el pressupost de la Generalitat per a l’exercici 2025.

La partida pressupostària es destina a cobrir els gastos urgents i extraordinaris tant corrents com de personal que hagen hagut d’escometre i a la cobertura dels gastos derivats d’actuacions inajornables en situació d’emergència, duts a terme en el mateix moment de produir-se esta o en els immediatament posteriors a la finalització dels fets causants, sempre que el seu objecte siga el funcionament dels servicis públics essencials i imprescindibles per a garantir la vida i la seguretat de les persones.

El pagament de les quanties atorgades als ajuntaments es farà mitjançant l'entrega de la quantitat mínima inicial de 200.000 euros per a cada un dels municipis afectats pel temporal.

La gestió d’esta ajuda es canalitzarà mitjançant la Comissió Interdepartamental per al Seguiment i Coordinació de la Postemergència i l’Oficina Única Postemergència, per al seguiment i coordinació de les actuacions posteriors a una catàstrofe o emergència, tal com arreplega la Llei 13/2010, de 23 de novembre, de protecció civil i gestió d’emergències de la Comunitat Valenciana.

Fecha: 04/11/2024